b'\n_START_ARTICLE_\nAfrikan historia\n_START_PARAGRAPH_\nAfrikan historia on yht\xc3\xa4 pitk\xc3\xa4 kuin ihmiskunnan historia, sill\xc3\xa4 ihminen on l\xc3\xa4ht\xc3\xb6isin Afrikasta. Historia on jaettavissa useisiin maantieteellisiin osiin, sill\xc3\xa4 historialliset vaiheet Pohjois-, Keski- ja Etel\xc3\xa4-Afrikassa eroavat toisistaan, ja maanosassa on ollut monia huomattavia valtakuntia.\n_START_SECTION_\nEsihistoria\n_START_PARAGRAPH_\nAfrikan esihistoria alkaa aiemmin kuin mink\xc3\xa4\xc3\xa4n muun mantereen, koska ihmislajin kehitys sai alkunsa Afrikassa. Fossiilil\xc3\xb6yd\xc3\xb6t osoittavat nykyisen kaltaisen ihmisen eli homo sapiensin el\xc3\xa4neen It\xc3\xa4-Afrikassa noin 120 tuhatta vuotta sitten._NEWLINE_Aluksi ihmiset harjoittivat mets\xc3\xa4styst\xc3\xa4 ja ker\xc3\xa4ily\xc3\xa4 elinpitimikseen, joka on s\xc3\xa4ilynyt er\xc3\xa4iden kansojen kuten sanien elinkeinona n\xc3\xa4ihin aikoihin saakka. Maanviljely ja karjanhoito alkoi Egyptiss\xc3\xa4 noin 10\xc2\xa0000 eaa. Niit\xc3\xa4 harjoitettiin my\xc3\xb6s Saharassa ennen kuin se aavikoitui. Afrikassa kehittyi kolme erilaista viljelyskulttuuria, jotka perustuivat eri kasvien k\xc3\xa4ytt\xc3\xb6\xc3\xb6n: Niilin laaksossa viljeltiin muun muassa vehn\xc3\xa4\xc3\xa4, Etiopian yl\xc3\xa4ng\xc3\xb6ill\xc3\xa4 viljeltiin muun muassa kahvia ja durraa, ja Saharan etel\xc3\xa4puolisilla trooppisilla seuduilla viljeltiin muun muassa maniokkia ja jamssia.\n_START_SECTION_\nPohjois-Afrikan varhainen historia\n_START_PARAGRAPH_\nHistoriallinen aika alkoi noin 3300 eaa. Egyptiss\xc3\xa4, johon kehittyi yksi maailman varhaisimmista korkeakulttuureista. Samoihin aikoihin kehittyi vahvoja kulttuureita my\xc3\xb6s Niilin yl\xc3\xa4juoksulla, joista Nubia eli Ku\xc5\xa1 oli ajoittain Egyptille varteenotettava kilpailija._NEWLINE_Foinikialaiset perustivat 814 eaa. Karthagon kaupungin, josta kehittyi V\xc3\xa4limeren alueella Kreikan ja Rooman mahtia uhmannut suurvalta. Roomalaiset kuitenkin valloittivat Karthagon kolmannessa puunilaissodassa 146 eaa. ja sen j\xc3\xa4lkeen v\xc3\xa4hitellen muunkin Pohjois-Afrikan, viimeisen\xc3\xa4 Egyptin vuonna 30 eaa._NEWLINE_Kun Rooman valtakunta hajosi vuonna 395, Egypti ja osa nykyist\xc3\xa4 Libyaa j\xc3\xa4iv\xc3\xa4t It\xc3\xa4-Roomalle. Muu osa Afrikan pohjoisrannikkoa L\xc3\xa4nsi-Roomalle, mutta seuraavalla vuosisadalla sen valloittivat vandaalit._NEWLINE_Arabit valloittivat 600-luvulla koko Pohjois-Afrikan. Arabian kieli tuli v\xc3\xa4hitellen valtakieleksi koko alueella, ja islam syrj\xc3\xa4ytti siell\xc3\xa4 muutaman vuosisadan jo vallitsevana olleen kristinuskon. 1500-luvulla koko Pohjois-Afrikka Marokkoa lukuun ottamatta joutui Osmanien valtakunnan alaisuuteen. 1800-luvulla se kuitenkin menetti n\xc3\xa4m\xc3\xa4 alueet eurooppalaisille siirtomaavaltiolle ja lopulta viimeisenkin afrikkalaisen alueensa, Libyan Italialle vuonna 1912.\n_START_SECTION_\nSaharan etel\xc3\xa4puolisen Afrikan varhainen historia\n_START_PARAGRAPH_\nSaharan etel\xc3\xa4puolella huomattavia keskushallinnollisia valtioita olivat Sahelin kuningaskunnat (Ghana, Mali ja Songhai) ja Kanem-Bornu, Beninin valtakunta sek\xc3\xa4 fulanien valtakunta L\xc3\xa4nsi-Afrikassa, Kongo, Luba ja Lunda Keski-Afrikassa. Etel\xc3\xa4isess\xc3\xa4 Afrikassa, nykyisten Zimbabwen, Mosambikin ja Etel\xc3\xa4-Afrikan alueella oli sarja toisiaan seuranneita kuningaskuntia: Mapungubwe (noin 1075\xe2\x80\x931220), Zimbabwen kuningaskunta (noin 1220\xe2\x80\x931450) Mwene Mutapa (noin 1450\xe2\x80\x931698) ja Ndebele-kuningaskunta (1837\xe2\x80\x931894) Hiukan etel\xc3\xa4mp\xc3\xa4n\xc3\xa4 Soshangane ja h\xc3\xa4nen j\xc3\xa4lkel\xc3\xa4isens\xc3\xa4 hallitsivat Gazan kuningaskuntaa 1800-luvulla.\n_START_SECTION_\n2000-luku\n_START_PARAGRAPH_\nKiina on 2010-luvulla vahvistanut yhteyksi\xc3\xa4\xc3\xa4n Afrikkaan, ja maa on noussut Afrikan t\xc3\xa4rkeimm\xc3\xa4ksi kauppakumppaniksi. Kiinan vaikutusvalta Afrikassa on kasvanut niin taloudellisesti, sotilaallisesti kuin kulttuurillisestikin. My\xc3\xb6s Ven\xc3\xa4j\xc3\xa4 on moninkertaistanut kauppansa Afrikan kanssa. L\xc3\xa4nsimaiden Afrikan-politiikka nivoutuu 2010-luvun lopulla etenkin Afrikasta suuntautuvaan maahanmuuttoon sek\xc3\xa4 turvallisuuskysymyksiin.'